कोटा। टॉरनैडो से कोटा में जमींदोज हुए हरे-भरे सघन पेड़ों को बचाया जा सकता है। जो पेड़ जड़ से उखड़े हैं उन्हें वापस खड़ा किया जा सकता है। यह प्रयोग तीन साल पहले सीएडी कार्यालय परिसर में सफल हो चुका है। यहां तूफान से गिरे बरगद (बड़) के पेड़ को वापस लगा दिया है, जो आज खासा फल-फूल रहा है।
उद्यान विभाग के सहायक निदेशक अतीश कुमार शर्मा के मुताबिक दुग्ध वर्गीय पेड़ बरगद, पीपल, कनेर, पांच पत्ती वाले छायादार पेड़ तथा शीशम आदि जड़ से उखड़ जाएं तो उन्हें वापस लगाया जा सकता है। लेकिन, यह रखरखाव पर ध्यान देने से ही संभव है। वहीं नीम, आम और इमली वगैरह के पेड़ वापस नहीं लगाए जा सकते। इसके साथ ही पांच से दस साल पुराने पेड़ों को वापस लगाने में ज्यादा कामयाबी मिल सकती है।
इन पेड़ों की जड़ों में पानी खींचने की ताकत ज्यादा होती है। पुराने पेड़ों में इतनी क्षमता नहीं होती। डीएफओ, टेरीटोरियल एन विजय ने बताया कि उखड़े पेड़ को वापस लगाने पर उसके पनपने की गति वातावरण में नमी पर भी निर्भर करती है। नम वातावरण से पेड़ पनपता है।
यदि तेज धूप से पत्तियों की नमी वाष्पित होकर निकलती है, तो जड़ों में पानी खींचने की क्षमता उसकी पूर्ति कर देती है। जड़ से उखड़े पेड़ को वापस खड़ा करके तथा जितनी गहराई से वह उखड़ा है, उतना ही गहरा गड्ढा करके उसमें मिट्टी-जैविक खाद डालकर पनपाया जा सकता है। नगर निगम, यूआईटी और वन विभाग संयुक्त रूप से यह काम कर सकते हैं।
hin_Deva hin_Deva hin_Deva hin_Deva